T L A Č O V Á S P R Á V A

**Pohoda prináša ďalšie svetové mená, na festivale vystúpia Ben Howard aj Caroline Polachek**

**Line-up festivalu Pohoda sa rozrástol o ďalšie dve veľké mená súčasnej svetovej hudobnej scény. Na trenčianskom letisku sa v júli predstaví britský spevák, pesničkár a skladateľ Ben Howard aj americká speváčka a producentka Caroline Polachek. Nové mená dnes potvrdil v živom vysielaní Rádia\_FM šéf festivalu Pohoda Michal Kaščák.**

Na Pohode sa premiérovo predstaví **Ben Howard** (GB), ktorého kariéru raketovo odštartoval hneď jeho prvý album **Every Kingdom** (2011). Piesne z neho majú na Spotify viac ako miliardu vypočutí a nachádzajú sa na ňom hity ako **Only Love**, **Old** **Pine** a **Keep Your Head Up**. Vďaka úspešnému debutu získal Ben Howard dve ocenenia **BRIT Award**. To mu otvorilo dvere na festival **Glastonbury**, kde vystúpil rovno na hlavnom Pyramid Stagei.

Okrem Bena Howarda dnes organizátori Pohody potvrdili aj ďalšie veľké meno súčasnej hudby - **Caroline Polachek** (US). Americká interpretka a producentka, mimochodom s koreňmi zo Slovenska, je momentálne jedna z najvýraznejších speváčok na súčasnej nielen electro-popovej scéne. V roku 2019 vydala debutový album **Pang**, ktorý sa ocitol vo výbere TOP 100 albumov roka. Jej singel **Bunny Is A Rider** (2019) označil magazín **Pitchfork** ako najlepšiu pieseň na svete v danom roku. Okrem vlastnej tvorby ste Caroline Polachek mohli počuť aj vo viacerých piesňach interpretov ako **Flume**, **Charli XCX**, **SBTRKT**, **Blood Orange**, **Sébastien Tellier**, **Washed Out** a autorsky a producentsky sa spolupodieľala aj na piesni **No Angel** od **Beyoncé**. Caroline Polachek sa na Pohode predstaví už aj s novým albumom s názvom **Desire, I Want To Turn Into You**, ktorý vydáva práve dnes, 14. februára.

Ben Howard a Caroline Polachek doplnili doteraz zverejnených umelcov, ktorí vystúpia 6.-8. júla 2023 na festivale Pohoda. Sú medzi nimi Central Cee, Jamie xx, slowthai, Suzanne Vega, tohtoroční dvojnásobní víťazi Grammy Wet Leg, SOFI TUKKER, Viagra Boys, Perfume Genius, Arooj Aftab, Shygirl, AMELIE LENS, Sampa the Great, Genesis Owusu, Dry Cleaning, shame, Charlotte Adigéry & Bolis Pupul, Liniker, Yard Act, PVA, Hermeto Pascoal, Jana Kirschner, Zea, Tata Bojs a ďalší. Organizátori festivalu Pohoda zároveň dodali, že do line-upu Pohody 2023 už čoskoro pribudnú ďalšie nové mená, ktoré verejnosti predstavia v najbližších dňoch.

Presskit zverejnených umelcov: <https://we.tl/t-SWK4bAnzPq>

Foto Pohoda 2022: <https://drive.google.com/drive/folders/153GShEiRB5dU3RiXgJD25uwr2KXnfxWQ?usp=sharing>

Kontakt pre médiá:

**Jozef Hámorský**

PR & Media

Tel.: +421 944 089 277

[jozo@pohodafestival.sk](mailto:jozo@pohodafestival.sk)

<http://www.pohodafestival.sk>